22.11.2023

**Valvotaan!**

Viime sunnuntaina kirkkovuoden pyhän aiheena oli valvomisen sunnuntai. Mitä valvominen on, ja mitä olisi olla valvomatta? Olisiko silloin unessa? Ainakin hengellinen elämä voi olla sellaisessa tilassa. Raamatussa Jeesus kehottaa meitä valvomaan odottaen hänen paluutaan: ”*Olkaa siis tekin valmiit, sillä Ihmisen Poika tulee hetkellä, jota ette aavista*.” (Evankeliumista Matteuksen mukaan, luvusta 24)

Valvominen ei siis ole ajelehtimista maailman tuulissa lehden lailla, vaan aktiivista uskonelämää. Valvominen merkitsee valppautta oman henkilökohtaisen hengellisen tilan suhteen. Se on pyrkimystä etsiä ja kaivata valoa, totuutta ja rakkautta. Se on ojentautumista elämään kysellen Jumalan tahdon toteutumista omassa elämässä ja arjessa.

Jeesuksen paluun odotus ei ole pelkoa herättävä asia, vaan pikemminkin toivoa antava. Se muistuttaa meitä siitä, että tämä maailma ei ole lopullinen kotimme ja että elämämme jatkuu tästä ajasta ikuisuuteen. Siksi meidän tulee valvoa ja olla valmiita vastaanottamaan Hänet.

Valvominen ei rajoitu vain tulevaisuuteen suuntautuneeksi odottamiseksi. Se on myös kutsu elää rohkeasti, oikeudenmukaisesti ja rakkaudellisesti tässä hetkessä. Se on kutsu välittää lähimmäisistämme ja olla valona maailmassa. Pienenä liekkinä tai suurena roihuna, yhtä kaikki, Jukka Salmisen laulua lainaten: ”Pienikin valo pimeän poistaa!”

Elämme maailmassa, jossa on paljon sotaa, kärsimystä, levottomuutta, ahdistusta ja epävarmuutta. Valvominen johdattelee meitä lohdutuksen ja toivon äärelle. Se muistuttaa meitä siitä, ettei Jumalan suunnitelma ihmisen kanssa ole jäänyt kesken, vaan se etenee hetki hetkeltä. Valvominen ei varmasti aina ole helppoa, mutta se on merkityksellistä. Se vaatii sitoutumista ja kestävyyttä. Se kutsuu meitä luottamaan Jumalaan ja uskomaan siihen, että Hänen lupauksensa toteutuvat.

Aarni Laulu

nuorisotyöntekijä

Kittilän seurakunta